Zenia Stampe (R), Josephine Fock fra Alternativet og Rune lund fra Enhedslisten opfordrer bekymrede borger til at bruge deres lovsikrede individuelle ret til at få sikkerhed for, at borgerne ikke er registreret af PET uden gyldig grund.

Opfordringen kommer efter, at det er kommet frem, at tilsynet med Efterretningstjenesterne under Justitsministeriet har erkendt, at mulighederne for at kontrollere om PET sletter irrelevante oplysninger om danskerne »i det væsentlige er sat ud af kraft«, efter PET loven blev ændret sidste år.

Men danskerne kan selv sikre sig, at de ikke er uberettiget registreret af den hemmelige tjeneste. I lovens paragraf 13 står der fortsat, at borgere kan henvende sig til tilsynet, der så skal undersøge hos PET, om tjenesten uberettiget opbevarer personfølsom data. Hvis det er tilfældet, skal PET slette det.